钦定古今图书集成/历象汇编/历法典/第099卷 > 朱子语类 > 刻漏铭 李尤
## 钦定古今图书集成/历象汇编/历法典/第099卷 > 朱子语类 > 刻漏铭 李尤

昔在先圣，配天垂则。仰釐七曜，俯顺神德。乃建日官，
俾立漏刻。昏明既序，景曜不忒。唐命羲和，敬授人时。
悬象著明，序以崇熙。季末不虔，德衰于兹。挈壶失职，
刺流在《诗》。“圣哲稽古，帝则是钦。尺璧非宝，重此寸阴。
昧旦丕显，敬听漏音。思我王度，如玉如金。”